Нартсанэ и хьэуа къабзэр - АДЫГЭ ПСАЛЪЭ - ФИФI ФЫМЫГЪЭПУД, ФИ IЕЙ ФЫМЫГЪЭПЩКIУ\nСабий ныкъуэдыкъуэ зиIэхэм яхуэгъэзауэ »\nДи къэралым щыщу Кисловодскщ (адыгэхэм Нартсанэ жыхуаIэр) япэу хыхьар ООН-мрэ ВОЗ-мрэ къызэдащта «Вдохнём жизнь» программэм, щIыуэпсым и къабзагъымкIэ щапхъэ хъуным теухуам.\nКъалэ-курортыр щапхъэ хъун щхьэкIэ сыт ищIэн хуейр? Зэ еплъыгъуэкIэ къызэрыгуэкIщ — дахэу, къабзэу щытыну щIэхъуэпс дэтхэнэ къалэми щызэфIахыпхъэ лэжьыгъэращ: транспортым хьэуар емыгъэуцIэпIын, псыхъуэхэмрэ гуэлхэмрэ я Iуфэлъафэр зэщIэкъуэн, къыздезэгъ щIыпIэ псоми жыгхэмрэ удзхэмрэ щыхэсэн.\nА къедбжэкIахэм хуэмыныкъуэ къалэрэ къуажэрэ къэгъуэтыгъуейщ икIи абы и лъэныкъуэкIэ къэралыр зыдэбгъэIэпыкъуну ухуеймэ, щIыуэпсыр хъумэным теухуауэ УФ-м къыщащта Лъэпкъ проектыр тегъэщIапIэ пщIыфынущ. Ар езыр программэ 11 мэхъу. Абыхэм ящыщщ «Къэрал къабзэ», «Хьэуа къабзэ», «Псы къабзэ» жыхуиIэхэр.\nООН-мрэ ВОЗ-мрэ я программэм къалэр зэрыхыхьари урысей Лъэпкъ проектыр нэхъ тэмэму ягъэзэщIэнымкIэ къахуэщхьэпэну къалъытэ курортым щIыуэпсымкIэ и IэщIагъэлIхэм. Абыхэмрэ Урысейм и щIыуэпс обществэмрэ зэделэжьынущ Кисловодск и хьэуамрэ псыхэмрэ къабзэу щытыныр зэрызэбгъэхъулIэфыну программэм.